Tre danske apps vinder i årets App Store Awards

Apple har netop løftet sløret for vinderne af App Store Awards 2025, og tre danske apps er blandt de absolut bedste i verden. Det sker i et felt med 45 finalister og millioner af potentielle konkurrenter – og det er ikke småting, de danske udviklere bliver hædret for. Apple skriver:

“Dette års vindere leverer uovertrufne oplevelser, som giver brugerne mulighed for at opnå bedre resultater, gøre deres idéer til virkelighed og udforske imponerende verdener. Redaktører fra App Store har håndplukket de vindende apps og spil fra en liste over 45 finalister, fordi de leverer enestående brugeroplevelser, design og innovation.”

Tiimo: Når planlægning bliver visuelt – og overkommeligt

Den danske planlægningsapp Tiimo vinder titlen som Årets iPhone-app. Og det giver mening. Tiimo har i årevis været populær blandt neurodivergente brugere, men har med sin AI-motor taget et stort spring frem: Appen kan nu omsætte dine mål og opgaver til små, håndterbare trin – uden at du skal sidde og nørkle med detaljer.

Apple fremhæver især, at Tiimo “opdeler ambitiøse mål i gennemførlige trin”. Det er præcis den slags funktion, der gør en stresset hverdag lidt mindre kaotisk.

What The Clash?: Dansk humor vælter Apple Arcade

Danske Triband fortsætter deres vilde stime og tager prisen for Årets Apple Arcade-spil med det vanvittige partyspil What The Clash?

Hvis du kender studiets tidligere titler (What The Golf?, What The Bat?), ved du allerede, hvad du går ind til: Fjollede udfordringer, fysikbaserede absurditeter og konstante overraskelser. Apple roser især spillet for “nonstop-latter” og et design, der er perfekt til korte, mobile spilsessioner.

Be My Eyes: Dansk teknologi, global forskel

Den tredje danske vinder er Be My Eyes, der får hæder i kategorien Kulturel indflydelse. Det er en af de mest prestigefyldte priser – kun seks apps i hele verden får den. Be My Eyes kombinerer nu avanceret AI med et globalt netværk af frivillige, som hjælper blinde og svagsynede med hverdagens visuelle udfordringer. Apple fremhæver appens evne til at “skabe en mere inklusiv verden”.

Det er dansk teknologi, når den er smukkest: hjælpsom, menneskelig og brugt af millioner.

Det er ikke første gang, en dansk app har vundet en App Store Award – det gjorde Too Good To Go i 2023 – men det er første gang at hele tre danske udviklere er blevet hædret på samme tid. Det er heller ikke første gang, Be My Eyes hædres af Apple. Allerede tilbage i 2021 vandt appen kategorien “Social Impact” under den årlige uddeling af Apple Design Awards.

Her er den komplette liste med årets vindere:

Apps

Årets iPhone-app: Tiimo fra tiimo.

Årets iPad-app: Detail fra Detail Technologies B.V.

Årets Mac-app: Essayist fra Essayist Software Inc.

Årets Apple Vision Pro-app: Explore POV fra James Hustler.

Årets Apple Watch-app: Strava fra Strava, Inc.

Årets Apple TV-app: HBO Max fra WarnerMedia Global Digital Services, LLC.

Spil

Årets iPhone-spil: Pokémon TCG Pocket (The Pokemon Company).

Årets iPad-spil: DREDGE fra Black Salt Games.

Årets Mac-spil: Cyberpunk 2077: Ultimate Edition fra CD PROJEKT S.A.

Årets Apple Vision Pro-spil: Porta Nubi fra Michael Temper.

Årets Apple Arcade-spil: WHAT THE CLASH? fra Triband ApS.

Vinderne i Kulturel indflydelse

Udover at anerkende apps og spil på tværs af Apple-enheder udvalgte redaktører fra App Store seks vindere i kategorien Kulturel indflydelse ud fra deres evne til at opnå betydningsfulde ændringer. Disse apps og spil blev anerkendt for deres positive indflydelse, idet de giver brugerne nyttige værktøjer, opfordrer til forståelse og skaber en mere inklusiv verden.

Art of Fauna fra Klemens Strasser
Art of Fauna laver illustrationer af vilde dyr fra hele verden om til afslappende puslespil og sætter nye standarder for tilgængeligt spildesign.

Chants of Sennaar fra Playdigious
Chants of Sennaar hylder sprogets kraft gennem et tankevækkende eventyr.

despelote fra Panic, Inc.
despelote skaber en intim og virkelighedsnær historie, der deler et glimt af en nation i kaos, som samles om deres kærlighed til fodbold.

Be My Eyes fra Be My Eyes
Be My Eyes kombinerer stærk AI med millioner af frivillige over hele verden, der hjælper blinde eller svagtseende personer med aktiviteter i hverdagen.

Focus Friend by Hank Green fra B-Tech Consulting Group LLC
Focus Friend by Hank Green fungerer som en hjælpende hånd i kampen mod digitale forstyrrelser ved at gøre fokussessioner til en leg med tilfredsstillende præmier.

StoryGraph fra The StoryGraph
StoryGraph giver bogelskere et inklusivt samlingssted, som er bygget på autenticitet med elementer, der hjælper læsere med at finde forfattere med mange forskellige baggrunde.

Tre danske apps vinder i årets App Store Awards